

**ŠILALĖS RAJONO SAVIVALDYBĖS ADMINISTRACIJOS**

**DIREKTORIUS**

**ĮSAKYMAS**

**DĖL ĮPAREIGOJIMO PASKIRTI ATSAKINGUS ASMENIS**

**SVEIKATOS PRIEŽIŪROS ĮSTAIGOSE**

2020 m. lapkričio 12 d. Nr. DĮV-1011

Šilalė

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos civilinės saugos įstatymo 11 straipsnio 3 dalies 2 punktu, 15 straipsnio 2 dalies 1 ir 4 punktais, Lietuvos Respublikos žmonių užkrečiamųjų ligų profilaktikos ir kontrolės įstatymo 37 straipsnio 2 dalies 1 ir 3 punktais, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 2.2.1 papunkčiu, Šilalės rajono savivaldybės administracijos veiklos nuostatų, patvirtintų Šilalės rajono savivaldybės tarybos 2008 m. gruodžio 23 d. sprendimu Nr. T1-437 „Dėl Šilalės rajono savivaldybės administracijos veiklos nuostatų tvirtinimo“, 29 punktu, atsižvelgdamas į Šilalės rajono savivaldybės Ekstremalių situacijų komisijos 2020 m. lapkričio 10 d. posėdžio protokolą Nr. 13:

1. Į p a r e i g o j u Šilalės rajono savivaldybės teritorijoje veikiančių sveikatos priežiūros įstaigų vadovus (nepriklausomai nuo pavaldumo) paskirti atsakingus asmenis, kurie bet kuriuo paros metu galėtų teikti Nacionalinio visuomenės sveikatos centro prie Sveikatos apsaugos ministerijos Tauragės departamento Šilalės skyriui informaciją apie asmenis, kuriems nustatytas COVID ligos atvejis, kol galios Lietuvos Respublikos teritorijoje paskelbtas karantinas.

2. Į s a k a u sveikatos priežiūros įstaigų vadovams paskirtų atsakingų asmenų vardus, pavardes ir jų kontaktinius telefonus, elektroninio pašto adresus skubiai pateikti Nacionalinio visuomenės sveikatos centro prie Sveikatos apsaugos ministerijos Tauragės departamento Šilalės skyriui.

3. P a v e d u šio įsakymo vykdymo kontrolę Šilalės rajono savivaldybės administracijos savivaldybės gydytojai Dalei Briedienei.

4. P a v e d u paskelbti šį įsakymą Šilalės rajono savivaldybės tinklalapyje [www.silale.lt](http://www.silale.lt) ir Teisės aktų registre.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda) per vieną mėnesį nuo šio įsakymo paskelbimo arba įteikimo suinteresuotam asmeniui dienos.

Administracijos direktoriaus pavaduotojas

pavaduojantis direktorių Osvaldas Šarmavičius